钦定古今图书集成/理学汇编/文学典/第180卷 > 《明会典》 > 《科举》
## 钦定古今图书集成/理学汇编/文学典/第180卷 > 《明会典》 > 《科举》

洪武三年，诏设科取士。初场经义二道，《四书》义一道，
《五经》义限五百字以上，四书义限三百字以上。
十七年定三年一大比，八月初九日第一场试《四书》
义三道，每道二百字以上；经义四道，每道三百字以
上。未能者许各减一道。《四书义》主朱子集注经义，《易》
主程、朱传义，《书》主蔡氏传及古注疏，《诗》主朱子《集传》，
《春秋》主《左氏》，《公羊》《穀梁》、胡氏、张洽传，“《礼记》主古注疏。”
〈后四书五经主大全〉

二十四年，定文字格式，凡作《四书经义》，破承之下，便
入大讲，不许重写官题。

弘治七年、令“作文务要纯雅通畅，不许用浮华险怪、
艰涩之辞。”

嘉靖六年奏准“科场文字务要平实典雅，不许浮华
险怪，以坏文体。”

十七年，题准：“会试较文，务要醇正典雅，明白通畅，合
于程式者，方许取中。其有似前驾虚翼伪、钩棘轧茁
之文，必加黜落。仍听考试官摘出不写经传本旨、不
循体制，及引用《庄》、列、背道不经之言，悖谬尤甚者，将
试卷送出，以凭本部指实。奏请除名，不许再试。”
十八年，令：今后乡试，进到试录，礼部详阅举奏。如有
叛经离道、诡辞邪说，定将监临考试等官罪黜。取中
举人，辨验公据得实，革退为民。
万历元年奏准，“试录序文，必典实简古，明白正大，俱
若成化、弘治年间文体，督抚等官不许妄加称奖，以
蹈浮靡之弊。”又奏准，士子经书文字，照先年题准，限
六百字上下，冗长浮泛者，不得中式。

八年奏准“限五百字，过多者不许誊录。”

十三年，题准：“《程式文字》，就将士子中式试卷纯正典
实者，依制刊刻，不许主司代作。”